**Gloanţe de argint**

*Lorena.craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu veţi putea să-mi răstigniţi cuvântul

Nici la altar păgân, nici în scripturi

Şi nu-mi veţi mai răstălmăci nici gândul

Aproape mort din mine, în torturi!

Sunt ca un sloi de gheaţă ce descreşte

Spre limita pastişelor de azi

Şi-acesta doar în mine se topeşte

Până la rădăcinile de brazi.

Pereţii mi-i zidesc în detestare,

Fereastra fumurie de pământ

Îmi va păstra lumina asta mare,

Pe care numai eu pot s-o cuvânt!

Nu veţi putea să-mi aşezaţi nici paşii

Pe ochii şi pe pieptul vostru gol,

Căci eu urmez umilă-naintaşii,

Plătindu-le prin scriptul meu obol.

Nu am un dumnezeu să-mi ţină partea

Nici în elogii şi nici în icoane,

Căci dumnezeul meu îmi este cartea,

Iar pentru voi, – cuvintele-mi, – piroane.

Şi-n infinitul care se sfârşeşte

Şi pentru mine, dar şi pentru voi,

Luaţi aminte – sufletul vorbeşte

În viaţa tuturor şi-n cea de-apoi!

13 august-03 septembrie 2016, Constanţa